NWU loof beste-van-die-beste dosente | News | NWU | North-West University
Belinda Bantham -- Fri, 03/15/2019 - 09:13
Prof Juaneé Cilliers van die Fakulteit Natuur- en Landbouwetenskappe en prof Alfred Brunsdon van die Fakulteit Teologie het met die toptoekennings, die gesogte Toekenning vir Uitsonderlike Onderriguitnemendheid (TUOU), weggestap.
Juaneé is die hoof van die Stads- en Streekbeplanningsgroep aan die NWU, asook die programleier van navorsingsprogram 7 vir volhoubare ontwikkeling, beplanning en implementering in die Eenheid vir Omgewingswetenskappe en ‑bestuur. Sy is bekend as die aanbieder van ’n weeklikse omgewingsradioprogram, Omgewingspraatjies, op Radio Sonder Grense.
Alfred is medeprofessor, vakvoorsitter en vakprogramleier van Praktiese Teologie in die Skool vir Christelike Bediening en Leierskap. Sy onderrigfilosofie berus hoofsaaklik op die oortuiging dat die dosent daarvoor verantwoordelik is om ’n leeromgewing te skep wat vir die student in die oop afstandsonderrigomgewing betekenisvol is.
Die toekennings word gemaak om waardering te toon teenoor dosente vir hulle verbintenis en toewyding tot studente se sukses, en ook om akademici aan te moedig om as dosente op die gebied van onderrig en leer te ontwikkel.
Toekennings is in drie kategorieë gemaak, naamlik die Toekenning vir Opkomende Onderriguitnemendheid (TOOU), die Toekenning vir Onderriguitnemendheid (TOU) en die Toekenning vir Uitsonderlike Onderriguitnemendheid (TUOU). Dit is die vyfde jaar wat die toekennings in hierdie kategorieë gemaak word.
Ses-en-dertig akademici het toekennings ontvang. Die Fakulteit Gesondheidswetenskappe het met agt toekennings die meeste wenners in totaal opgelewer, gevolg deur die Fakulteit Ekonomiese en Bestuurswetenskappe en die Fakulteit Geesteswetenskappe met sewe toekennings elk.
Waaroor die verskillende kategorieë gaan
Die TOOU beloon ontwikkelende dosente vir uitnemende onderrig. Dit gee erkenning aan dosente wat deur middel van buitengewone en bewese prestasie vir innovasie in onderrig en leer op hulle gebied ’n langtermynvisie vir hulle professionele en loopbaanontwikkeling toon.
Die TOU word aan gevestigde dosente met buitengewone en bewese prestasies in onderriguitnemendheid toegeken. Hulle gebruik innoverende benaderings om leer te fasiliteer wat studente inspireer en uitdaag.
Die TUOU is ’n eervolle vermelding in die TOU-kategorie. Dit onderskryf uitnemendheid en loof uitsonderlike akademici vir leierskap en prestasie in die vakkundigheid van onderrig en leer.
Deelnemers aan die toekennings moet aan ten minste 80% van die kriteria in die onderskeie kategorieë voldoen. Hulle moet ’n nadenkende portefeulje as bewys van hulle onderrig- en leeraktiwiteite en onderrigfilosofie voorlê. Daar word ook ten minste twee leergeleenthede waargeneem, waarvan een onaangekondig is.
Daar word ook van TOU-deelnemers verwag om by ’n jaarlikse kampus- of fakulteitcolloquium oor onderrig en leer aanbiedings te maak.
Die TUOU-wenners se nadenkende portefeuljes word intern en ekstern gemodereer.
Toekenning vir Uitsonderlike Onderriguitnemendheid
Prof Alfred Brunsdon, Teologie
Prof Juaneé Cilliers, Natuur- en Landbouwetenskappe
Toekennings vir Onderriguitnemendheid
Dr Johan Bosman, Ingenieurswese
Dr Joshua Chukwuere, Ekonomiese en Bestuurswetenskappe
Prof Ben Coetzee, Gesondheidswetenskappe
Dr Hanli de Beer, Gesondheidswetenskappe
Prof Elvis Fosso-Kankeu, Ingenieurswese
Dr Anél Gildenhuys, Regte
Dr Rianda Joubert, Gesondheidswetenskappe
Prof Henk Kloppers, Regte
Dr Jan-Hendrik Kruger, Ingenieurswese
Mnr Francois Minnie, Opvoedkunde
Dr Clarise Mostert, Ekonomiese en Bestuurswetenskappe
Me Irene Muller, Opvoedkunde
Dr Marinda Neethling, Opvoedkunde
Me Marie Preston, Ekonomiese en Bestuurswetenskappe
Me Michelle Schoeman, Regte
Dr Elzahne Simeon, Gesondheidswetenskappe
Dr Elmien Truter, Gesondheidswetenskappe
Dr Marie Ubbink, Gesondheidswetenskappe
Prof Elize van Eeden, Geesteswetenskappe
Dr Liandi van den Berg, Ekonomiese en Bestuurswetenskappe
Mnr Corne van der Merwe, Gesondheidswetenskappe
Dr Willem van Niekerk, Ingenieurswese
Me Suretha van Wyk, Ekonomiese en Bestuurswetenskappe
Dr Tertia van Zyl, Gesondheidswetenskappe
Toekennings vir Opkomende Onderriguitnemendheid
Mnr Hermann Bosch, Opvoedkunde
Me Nina Brink, Geesteswetenskappe
Mnr Koos de Villiers, Geesteswetenskappe
Dr Rita Klonaridis, Ekonomiese en Bestuurswetenskappe
Dr Bruno Letarte, Natuur- en Landbouwetenskappe
Dr Heleneze Lues, Ekonomiese en Bestuurswetenskappe
Mnr Bright Molale, Geesteswetenskappe
Dr Mokgadi Molope, Geesteswetenskappe
Mnr Phil Pretorius, Geesteswetenskappe
Mnr Ninan Samuel, Geesteswetenskappe
Hierdie jaar se ontvangers van die NWU se Toekennings vir Uitsonderlike Onderriguitnemendheid is prof Juaneé Cilliers en prof Alfred Brunsdon. Hulle is tydens die NWU se Institusionele Toekennings Vir Onderriguitnemendheid-seremonie vereer.